Gekloonde voertuig binne ure opgespoorDie gekloonde motor is verlede jaar in Pretoria as gesteel aangemeld. (Foto: Verskaf) Die AfriForum-buurtwag in Hluhluwe en die private veiligheidsmaatskappy Alpha Sekuriteit het Dinsdag binne ure ŉ gesteelde motor met ŉ gekloonde lisensieskyf in dié klein dorpie aan die noorde van KwaZulu-Natal opgespoor. Dit nadat owerhede al maande lank sloer om die betrokke motor op te spoor. Die motor is verlede jaar in Pretoria as gesteel aangemeld, voordat ŉ ander motoris se motorlisensieskyf gekloon en daarop geplaas is. Die slagoffer wie se lisensieskyf gekloon is, het glo eers by die polisie om hulp aangeklop. Daar is glo vir haar gesê om eerder nie haar voertuig te gebruik tot die saak opgelos is nie. Jacques Broodryk, AfriForum se veldtogtebestuurder, sê die vrou het toe vir AfriForum genader, aangesien sy sedert Februarie sukkel om haar motorvoertuiglisensie te hernu en dus nie die motor kon gebruik nie. Dit is omdat dié vrou se voertuig volgens die verkeersdepartement onder iemand anders se naam geregistreer is. Nadat AfriForum hiervan in kennis gestel is, het hulle inligting ontvang dat die gekloonde lisensieskyf op ŉ voertuig in KwaZulu-Natal opgemerk is. Min wetende dat die gekloonde lisensieskyf aan ŉ voertuig geregistreer is wat maande gelede gesteel is, is die burgerregteorganisasie se plaaslike veiligheidstrukture en Alpha Sekuriteit genader om die voertuig op te spoor. Die voertuig is binne ure gevind en die plaaslike polisie is oor die gekloonde lisensieskyf in kennis gestel. Die voertuig is daarna geskut. “Dit is ŉ algemene verskynsel dat gesteelde voertuie op slinkse maniere herregistreer word en die lisensieskyf van ŉ soortgelyke motor, wat wettig geregistreer is, dan gekloon word. Die gesteelde voertuie kan dan weer gebruik word sonder dat die lisensie of nommerplaat gekoppel word aan ŉ gesteelde voertuig,” sê Broodryk. “Dit gaan my verstand te bowe dat ons gemeenskapsveiligheidstrukture en ŉ private maatskappy binne ure kon werk maak van die probleem, terwyl wetstoepassers al maande lank sloer met die saak.” Die slagoffer, wat liefs anoniem wou bly, het AfriForum bedank vir sy voortgesette pogings om wet en orde in die land te handhaaf. “Sonder julle hulp sou ons waarskynlik nooit weer ons motor se lisensie kon hernu nie en sou ons elke oomblik wat een van ons die motor gebruik in vrees lewe dat die bestuurder in hegtenis geneem kan word.”